石室
作者：宋京
朝代：宋

paragraphs: 君不見西漢文翁爲蜀守，蜀學不居齊魯後。
諸生競欲保翁名，石室鐫磨貴難朽。
東漢高公又幾時，爲作石室還如茲。
至今二室堅且久，文公高公名不衰。
世間可傳唯鐵石，石終可泐鐵終蝕。
古人好事留其名，石室存亡竟何益。
漢水沉碑知在不，叔子名存空峴首。
安得眼看石室銷，要知二子名終有。